Diari Oficial de la Generalitat Valenciana


Sumari del DOGV 7325, del 25-07-2014 (2014/6989)

ORDE 26/2014, de 21 de juliol, de la Conselleria d'Economia, Indústria, Turisme i Ocupació, per la qual es convoquen les subvencions destinades a finançar la pròrroga de subvenció per la contractació d'agents d'ocupació i desenrotllament local, en l'exercici 2014.
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7325

Data del DOGV
:   25-07-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/6989


Data del document
:   21-07-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 26/2014, de 21 de juliol, de la Conselleria d'Economia, Indústria, Turisme i Ocupació, per la qual es convoquen les subvencions destinades a finançar la pròrroga de subvenció per la contractació d'agents d'ocupació i desenrotllament local, en l'exercici 2014. [2014/6989]  
L'impuls de la promoció econòmica orientada a la generació d'ocupació constituïx un objectiu permanent de la Generalitat Valenciana; no obstant això, cal implicar totes les administracions públiques i continuar acostant estes polítiques d'ocupació a l'àmbit local. Per a la creació d'un entorn local propici a l'ocupació cal el desplegament d'un conjunt de funcions essencials com ho són l'animació, l'estímul i la innovació. I perquè estes funcions es posen en pràctica, per mitjà de subvencions públiques es dóna suport a la presència d'agents d'ocupació i desenrotllament local.  
Esta convocatòria regula la pròrroga de la subvenció destinada a la contractació d'agents d'ocupació i desenrotllament local per a l'exercici pressupostari 2014, als efectes d'impulsar la promoció econòmica en l'àmbit local, així com aquelles altres actuacions que encarregue el SERVEF en l'àmbit de les polítiques actives d'ocupació.  
  
En virtut d'això, fent ús de les facultats conferides per la Llei 5/1983, de 30 de desembre, del Consell, i pel Decret 193/2013, de 20 de desembre, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació,  
  
  
ORDENE  
  
Títol únic  
Disposicions generals i procediment  
 per a la concessió de subvencions  
  
Article 1. Objecte i àmbit  
Esta orde té com a objecte afavorir la generació d'ocupació i el desenrotllament local en l'àmbit de la Comunitat Valenciana, per mitjà de la concessió de subvencions que financen parcialment els gastos derivats de la pròrroga de la subvenció per la contractació dels agents d'ocupació i desenrotllament local.  
  
Article 2. Beneficiaris  
Podran ser beneficiàries d'estes subvencions les corporacions locals o les entitats hi vinculades que hagueren obtingut en l'exercici pressupostari 2013 una subvenció en relació amb el manteniment del lloc de treball d'agents d'ocupació i desenrotllament local, i pretenguen donar continuïtat a esta contractació o hagen prorrogat i donat continuïtat a esta en l'exercici 2014.  
No podran tindre la condició de beneficiaris els subjectes que incórreguen en alguna de les prohibicions arreplegades en els apartats 2 i 3 de l'article 13 de la Llei 38/2003, de 17 de novembre, General de Subvencions.  
  
Article 3. Obligacions dels beneficiaris  
A les entitats beneficiàries són exigibles les obligacions genèriques següents:  
a) Realitzar l'activitat que fonamente la concessió de la subvenció, així com les justificacions corresponents en la forma i els terminis establits.  
b) Comunicar a l'òrgan concedent l'obtenció d'altres subvencions o ajudes per a la mateixa finalitat procedents de qualsevol administració, ens públic o privat, així com qualsevol alteració de les condicions tingudes en compte per a la concessió de la subvenció, la qual cosa podrà donar lloc a la modificació de la resolució de concessió.  
c) Facilitar totes les dades i informació, en qüestions relacionades amb les subvencions concedides, que els requerisca el SERVEF.  
d) Adoptar les mesures necessàries per a donar l'adequada publicitat del caràcter públic del finançament del programa, de conformitat amb l'article 18.4 de la Llei 38/2003, General de Subvencions, en relació amb l'article 31.2 del Reial Decret 887/2006, pel qual s'aprova el seu Reglament.  
e) Les altres obligacions previstes en l'article 14.1 de la Llei General de Subvencions, que no hagen sigut mencionades expressament.  
  
Article 4. Presentació de sol·licituds i termini  
1. Les sol·licituds, amb els annexos corresponents que, si és el cas, establisquen les convocatòries, hauran de dirigir-se al Servici Valencià d'Ocupació i Formació, i s'hauran de presentar en imprés normalitzat en els corresponents servicis territorials o en qualssevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Així mateix, podrà realitzar-se la presentació telemàtica de les sol·licituds accedint al catàleg de servicis públics interactius de la Generalitat a través de ?www.tramita.gva.es- o del web del SERVEF ?www.servef.es- i se seleccionarà el servici corresponent. Per a això, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós admesos per la seu electrònica de la Generalitat ?https://sede.gva.es?.  
2. El termini per a sol·licitar la pròrroga de la subvenció de la contractació dels agents d'ocupació i desenrotllament local per al període d'un any serà des de l'endemà de la publicació d'esta convocatòria en el Diari Oficial de la Comunitat Valenciana, fins al 30 de setembre de 2014.  
  
Article 5. Documentació  
1. Les sol·licituds hauran d'adjuntar la documentació següent:  
  
a) Certificat de l'acord de l'òrgan competent de l'entitat sol·licitant de l'aprovació del projecte per al qual se sol·licita la subvenció.  
  
b) Certificat del secretari de la corporació local o òrgan corresponent on conste que l'entitat disposa d'assignació pressupostària per a fer-se càrrec de les partides pressupostàries no subvencionades pel SERVEF.  
c) Dades de domiciliació bancària segons model normalitzat, quan es tracte d'un nou compte.  
d) Declaració de l'entitat sol·licitant del fet que no ha percebut cap ajuda que puga concórrer amb el que establix esta orde o, en cas de percepció, especificació de les ajudes rebudes i la seua quantia.  
e) Declaració del representant legal de l'entitat beneficiària del fet que esta no incorre en les prohibicions per a obtindre la condició de beneficiari arreplegades en els apartats 2 i 3 de l'article 13 de la Llei General de Subvencions.  
2. Memòria del projecte, amb el contingut següent:  
a) Informe resum de les actuacions dutes a terme fins al moment de la sol·licitud dins del projecte subvencionat anterior.  
b) Identificació dels objectius plantejats inicialment i dels aconseguits de forma efectiva.  
c) Objectius que es pretenen aconseguir en el nou període pel qual se sol·licita l'ajuda, especificant les accions o projectes que desenrotllarà l'AODL, en relació amb la promoció econòmica i les polítiques d'ocupació, que s'ajustaran exclusivament als àmbits d'actuació per als quals es declara la no-execució simultània de servici públic.  
  
A la memòria del projecte es podrà adjuntar un document explicatiu d'esta, l'extensió del qual no podrà superar cinc pàgines.  
3. Si l'entitat sol·licitant és una entitat dependent o vinculada a una corporació local haurà d'adjuntar, a més, la documentació acreditativa i identificativa de l'entitat sol·licitant, així com còpia compulsada de la documentació acreditativa de la persona que, en nom i en representació de l'entitat, sol·licita la subvenció. Si esta documentació ja s'ha aportat anteriorment i no ha patit cap variació, bastarà el certificat del representant legal acreditatiu del fet que no s'ha produït cap canvi en la documentació identificativa de l'entitat i de la vigència del nomenament de qui tinga la representació en data presentació de la sol·licitud.  
  
La presentació de la sol·licitud de subvenció comportarà l'autorització del sol·licitant perquè el SERVEF obtinga directament l'acreditació del compliment de les obligacions tributàries i amb la Seguretat Social, excepte en els casos establits en l'article 24 del Reial Decret 887/2006, de 21 de juliol.  
No obstant això, si és el cas, el sol·licitant podrà denegar o revocar este consentiment efectuant una comunicació escrita al SERVEF en este sentit. En este cas, hauran de presentar-se certificats originals positius de l'Agència Estatal de l'Administració Tributària, de la Conselleria d'Hisenda i Administració Pública i de la Tresoreria General de la Seguretat Social, on s'indique que està al corrent en el compliment de les obligacions fiscals i amb la Seguretat Social, la validesa dels quals haurà d'estendre's a la data d'atorgament de l'ajuda.  
  
Article 6. Instrucció i procediment de concessió  
1. La concessió de pròrroga de subvencions a la contractació d'agents d'ocupació i desenrotllament local es tramitarà en règim de concessió directa, i sempre que es complisquen els requisits de la convocatòria i s'adjunte a la sol·licitud la documentació prevista en l'article 5 d'esta.  
2. La instrucció del procediment de concessió de subvencions correspondrà a les direccions territorials d'Ocupació del SERVEF.  
Després de l'avaluació i examen de les sol·licituds, l'òrgan instructor, a la vista de l'expedient presentat en la forma deguda i el termini corresponent, formularà la corresponent proposta de resolució per a la seua remissió a l'òrgan competent.  
3. L'òrgan competent per a la tramitació de les sol·licituds podrà demanar dels interessats l'aportació addicional d'altres documents o dades aclaridores que estime necessàries per a resoldre la sol·licitud presentada.  
4. Serà requisit per a la concessió de les subvencions i per al pagament d'estes que els beneficiaris o les entitats col·laboradores no siguen deutors per resolució ferma de procedència de reintegrament en els termes establits en l'article 13.2.g de la Llei General de Subvencions.  
  
  
Article 7. Resolució i recursos  
1. La competència per a concedir i resoldre les sol·licituds formulades correspon al director general d'Ocupació i Formació, per delegació del director general del SERVEF  
2. El termini per a resoldre i notificar la resolució procedent serà de sis mesos comptador a partir de l'endemà de la presentació de la sol·licitud de subvenció.  
3. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat; i això sense perjuí que subsistisca l'obligació legal de resoldre la sol·licitud.  
  
4. La resolució de concessió de les ajudes fixarà expressament la quantia concedida i incorporarà, si és el cas, les condicions, les obligacions i les determinacions accessòries a les quals s'haja d'atindre l'entitat beneficiària d'esta.  
5. Les resolucions que es dicten a l'empara d'esta orde esgotaran la via administrativa, i en contra es podrà interposar un recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana en el termini de dos mesos comptador des de l'endemà de la notificació de la resolució, d'acord amb el que establixen els articles 10.1.a i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, i tot això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que les persones interessades puguen exercitar, si és el cas, qualsevol altre que consideren procedent.  
6. Davant de la desestimació per silenci administratiu podrà interposar-se idèntic recurs en el termini de sis mesos comptador des del moment de finalització del termini que per a dictar i notificar la resolució expressa es menciona en l'apartat 2 d'este article; tot això de conformitat amb el que disposa l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, i sense perjuí del que disposen els articles 116 i 117 de la Llei 30/1992.  
Article 8. Resolució de pagament i resolució d'incidències  
Els directors territorials d'ocupació, per delegació del director general del SERVEF, seran els òrgans competents per a efectuar el reconeixement d'obligacions i la proposta de pagament de la subvenció, així com per a resoldre les incidències que es produïsquen després de la concessió de les ajudes.  
  
Article 9. Seguiment i control de les ajudes  
1. Correspondrà a la direcció general del SERVEF, per si mateixa o a través de les direccions territorials d'Ocupació, dur a terme la funció de control de les subvencions concedides, així com l'avaluació i el seguiment dels programes regulats en esta orde.  
2. El beneficiari estarà obligat a prestar col·laboració i sotmetre's a les actuacions de control financer de la Intervenció General, de l'Administració concedent i de l'Administració de l'Estat, en relació amb l'objecte de la subvenció o la seua justificació.  
A estos efectes, haurà de disposar dels registres comptables diligenciats en relació amb la subvenció concedida i els gastos derivats d'esta, així com els documents associats a la subvenció, degudament auditats en els termes exigits per la legislació aplicable al beneficiari en cada cas. El beneficiari estarà obligat a conservar els documents justificatius de l'aplicació dels fons rebuts, incloent-hi els documents electrònics, mentres puguen ser objecte de les actuacions de comprovació i control.  
  
  
Article 10. Concurrència de subvencions  
L'import de les subvencions regulades en esta orde no podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, supere el cost de l'actuació subvencionada.  
  
  
Article 11. Modificació de la subvenció i reintegrament de les ajudes concedides  
1. La declaració judicial o administrativa de nul·litat o anul·lació, d'acord amb el procediment i les causes establides en l'article 36 de la Llei 38/2003, General de Subvencions, comportarà l'obligació de tornar les quantitats percebudes.  
2. També procedirà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en l'article 37 de la Llei 38/2003, General de Subvencions, en relació amb el que establixen els articles 91 a 93 del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions, incloent-hi el reintegrament per l'incompliment de les obligacions, tant generals com específiques, imposades als beneficiaris en esta orde.  
3. El procediment de reintegrament se substanciarà d'acord amb el que establix el capítol II del títol II de Llei 38/2003, General de Subvencions, en relació amb el que establix el capítol II del títol III del Reial Decret 887/2006, de 21 de juliol, pel qual s'aprova el Reglament de la Llei 38/2003.  
  
Article 12. Agents d'ocupació i desenrotllament local  
Els agents d'ocupació i desenrotllament local es configuren com a personal treballador de les corporacions locals o entitats dependents o vinculades a una administració local, que tenen com a missió principal col·laborar en la promoció econòmica de la zona i la implantació de polítiques actives d'ocupació en el seu àmbit local orientades a la generació d'ocupació i activitat empresarial, amb atenció especial a aquelles que preveuen processos d'I+D+i.  
  
Article 13. Funcions dels agents d'ocupació i desenrotllament local  
Els agents d'ocupació i desenrotllament local realitzaran les funcions següents:  
a) Prospecció de recursos ociosos o infrautilitzats, de projectes empresarials de promoció econòmica local i iniciatives innovadores per a la generació d'ocupació en l'àmbit local, que servisquen per a identificar noves activitats econòmiques i possibles emprenedors.  
b) Difusió i estímul de les potencials oportunitats de creació d'activitat entre persones desempleades, promotors, emprenedors, així com institucions col·laboradores.  
c) Acompanyament tècnic en la iniciació de projectes empresarials per a la seua consolidació en empreses generadores de noves ocupacions, assessorant sobre la viabilitat tècnica, econòmica i financera i informant sobre esta i, en general, sobre els plans de llançaments de les empreses.  
d) Suport a promotors de les empreses, una vegada constituïdes estes, acompanyant-los tècnicament durant les primeres etapes de funcionament per mitjà de l'aplicació de tècniques de consultoria en la gestió empresarial i assistència en els processos formatius adequats per a coadjuvar a la bona marxa de les empreses creades.  
e) «Col·laboració en el desenrotllament de polítiques actives d'ocupació d'acord amb les directrius del SERVEF».  
Dins d'estes funcions, el director general del SERVEF podrà establir accions prioritàries que han de desenrotllar els agents d'ocupació i desenrotllament local, garantint, si és el cas, la «no-execució simultània» d'actuacions en l'àmbit local.  
El compliment d'estos objectius podrà ser objecte de valoració per a la renovació de les futures pròrrogues, especialment pel que fa a les prioritats marcades pel SERVEF.  
  
Article 14. Adaptació dels agents als seus llocs de treball  
Les corporacions locals o les entitats dependents o vinculades a estes hauran de garantir la formació dels agents als seus llocs de treball per mitjà de la impartició de la metodologia i de les tècniques que siguen necessàries per al millor desenrotllament de les seues funcions.  
  
Article 15. Quantia i duració de la subvenció  
1. La subvenció es destinarà a finançar fins al 50 % dels costos laborals de l'agent d'ocupació i desenrotllament local incloent-hi la cotització empresarial a la Seguretat Social, per la jornada de treball a temps complet, amb el límit de 14.700 euros, o la seua part proporcional en cas de jornades a temps parcial.  
Queden exclosos de la subvenció els gastos de dietes i desplaçaments i les indemnitzacions per raó de servici.  
2. La subvenció es concedirà per un període d'un any.  
  
Article 16. Liquidació de la subvenció  
La proposta de pagament de la totalitat de la subvenció concedida es farà d'una sola vegada i estarà condicionada a la justificació del gasto del període anual anterior subvencionat i el reintegrament, si és el cas, dels fons no utilitzats i la presentació de la declaració responsable a què fa referència l'article 34 de la Llei 38/2003, de no estar incurs en les prohibicions per a ser receptor del pagament, relativa al que establix l'article 34 de la Llei de Subvencions.  
  
Article 17. Obligacions dels beneficiaris  
Sense perjuí de les obligacions establides amb caràcter general en la convocatòria, les entitats beneficiàries de les subvencions queden obligades a presentar davant del SERVEF, a través de la corresponent direcció territorial d'ocupació, en el termini de dos mesos des de la finalització del període anual subvencionat, el compte justificatiu del gasto realitzat que contindrà els documents següents:  
a) Informe anual sobre l'activitat exercida pels agents d'ocupació i desenrotllament local, on s'especifique els èxits aconseguits, degudament quantificats, en relació amb els objectius que es pretenien en la memòria del projecte, així com els assignats pel SERVEF d'acord amb el que preveu l'apartat 2.c de l'article cinc.  
b) Còpies confrontades de les nòmines abonades als treballadors contractats i documents corresponents de cotització a la Seguretat Social (models TC1 i TC2).  
c) Certificat detallat, expedit pel secretari de la corporació local, del gasto final en model normalitzat, i adjuntar, si és el cas, el justificant del reintegrament dels fons no utilitzats. Este reintegrament, si és el cas, identificarà necessàriament l'entitat beneficiària i el número d'expedient.  
  
  
  
Article 18. Baixes i substitucions dels AODL  
1. Quan, per causa justificada, es resolga el contracte de treball d'un AODL abans de la seua finalització, únicament podrà ser substituït si es complixen els requisits següents:  
a) Comunicació de la baixa de l'AODL al Servici Territorial de Foment de la direcció territorial d'ocupació del SERVEF corresponent, en el termini d'un mes a partir del cessament, on s'indiquen les causes d'esta.  
b) En este mateix termini, presentació, si és el cas, d'una nova memòria del projecte amb les actualitzacions i les modificacions que puguen comportar el canvi d'agent.  
c) La nova contractació, si és el cas, es durà a terme per mitjà d'un nou procés de selecció segons s'establix en l'annex a esta convocatòria  
  
2. Quan el contracte se suspenga a causa de situacions d'incapacitat temporal, maternitat o altres situacions amb obligació de reserva de lloc, la corporació local o l'entitat beneficiària podrà substituir-lo temporalment, dins del període subvencionat, amb comunicació prèvia al servici territorial de foment corresponent. L'entitat beneficiària haurà de sol·licitar oferta d'ocupació davant del corresponent centre SERVEF per a seleccionar la persona substituta.  
  
  
Disposicions addicionals  
  
Primera. Finançament  
Estes ajudes es finançaran a càrrec del capítol 4, codi línia T2941, subprograma 322.51, «Foment d'ocupació», per un import global màxim de 3.600.000 euros, fons procedents del Servici Públic d'Ocupació Estatal.  
  
Segona. Models normalitzats  
Els models normalitzats als quals s'al·ludix en esta orde es troben a disposició de les entitats sol·licitants en l'adreça d'Internet: ?http://www.servef.es?.  
  
Tercera. Normativa aplicable  
Les ajudes que es concedisquen a l'empara d'esta orde tindran la consideració de subvencions públiques i es regiran pels preceptes en vigor del text refós de la Llei d'Hisenda Pública de la Generalitat.  
  
Per a tot allò que no està establit expressament en esta convocatòria, caldrà ajustar-se al que disposa l'Orde de 15 de juliol de 1999, del Ministeri de Treball i Assumptes Socials (BOE 31 de juliol), que establix les bases de concessió de subvencions públiques de l'Institut Nacional d'Ocupació per al foment del desenrotllament local, l'Orde TAS/360/2008, de 6 de febrer, que modifica l'anterior; el Reial Decret 357/2006, de 24 de març, pel qual es regula la concessió directa de determinades subvencions en els àmbits de l'ocupació i de la formació professional ocupacional, així com la Llei 38/2003, de 17 de novembre, General de Subvencions, i el Reial Decret 887/2006, de 21 de juliol, pel qual s'aprova el seu Reglament, i la resta de normativa concordant.  
  
Quarta. Competència local  
D'acord amb el criteri interpretatiu de la Circular de 18 de juny de 2014, de la Direcció General d'Administració Local, sobre el nou règim competencial previst en la Llei 27/2013, de 27 de desembre, de Racionalització i Sostenibilitat de l'Administració Local (DOCV 20.06.2014), els beneficiaris d'estes ajudes poden continuar exercint la competència ja que es tracta d'una matèria que exercien a l'entrada en vigor de l'esmentada Llei 27/2013.  
  
Quinta. Concessió de subvencions  
D'acord amb la disposició addicional deu de la Llei 6/2013, de 26 de desembre, de Pressupostos de la Generalitat per a l'exercici 2014, la concessió de les ajudes finançades amb fons distribuïts a través de la Conferència Sectorial d'Ocupació i Assumptes Laborals es condiciona al fet que l'òrgan competent de l'Administració de l'Estat haja realitzat les actuacions o dictat els actes administratius que permeten assegurar l'efectivitat de la transferència de fons afectats.  
  
Sexta. Compatibilitat amb el mercat comú  
Les ajudes regulades en esta orde són compatibles amb el mercat comú i no estan subjectes a comunicació o notificació a la Comissió Europea, ja que no es aplicable el que preveu l'article 107.1 del Tractat de Funcionament de la Unió Europea per estar destinades a entitats públiques per a la realització d'actuacions de foment d'ocupació en el seu marc competencial.  
  
  
Disposició final   
  
Única. Facultats d'execució i desenrotllament  
Es faculta el director general del SERVEF per a dictar les instruccions i adoptar les mesures que considere oportunes per a l'aplicació i execució d'esta orde; així mateix, se li delega la competència per a ampliar els terminis de presentació de sol·licituds i justificacions, quan concórreguen circumstàncies que ho aconsellen.  
Contra este acte, que esgota la via administrativa, pot interposar-se un recurs contenciós administratiu en el termini de dos mesos comptador de l'endemà de la publicació davant de la Sala Contenciosa Administrativa del Tribunal Superior de Justícia de la Comunitat Valenciana. Tot això de conformitat amb el que establixen els articles 10.1.a i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, un recurs de reposició davant de l'òrgan que ha dictat esta disposició en el termini d'un mes comptador en els termes ja esmentat, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció feta per la Llei 4/1999, de 13 de gener. I això, sense perjuí de la possibilitat que els interessats puguen exercitar, si és el cas, qualsevol altra via que consideren procedent.  
  
  
València, 21 de juliol de 2014.- El conseller d'Economia, Indústria, Turisme i Ocupació: Máximo Buch Torralva.  
  
  
  
ANNEX  
Procediment per a la selecció d'agents d'ocupació i desenrotllament local  
  
Primer. Requisits  
La selecció dels AODL es durà a terme entre persones desempleades inscrites en els centres SERVEF d'Ocupació que hagen superat el segon o el primer cicle d'educació universitària. S'entendrà que el candidat es troba desempleat quan no exercix cap activitat per compte d'altri o per compte propi que done lloc a la seua inclusió en algun dels règims de la Seguretat Social o col·legis professionals.  
La condició de desempleat haurà de concórrer tant en el moment de la selecció com de la contractació. Caldrà excloure, per tant, del procés de selecció, les persones inscrites en els centres SERVEF d'Ocupació sota el concepte de «millor ocupació» i «pluriocupació».  
L'acreditació de la condició de persona desempleada podrà realitzar-se per mitjà de:  
- Certificat del centre SERVEF  
- Informe de vida laboral  
  
Segon. Procés de selecció:  
1. Oferta d'ocupació  
Les entitats beneficiàries hauran de sol·licitar oferta d'ocupació als centres SERVEF corresponents segons el seu àmbit territorial.  
Esta oferta haurà de contindre:  
a) Condició de persona desempleada i inscrita de les persones candidates.  
b) Àmbit geogràfic de l'oferta. Si en l'àmbit proposat per l'entitat no hi ha, segons el parer del Centre SERVEF d'Ocupació, candidats suficients que vullguen participar en el procés selectiu, este àmbit s'ampliarà.  
c) Nivell acadèmic (haver superat el segon o el primer cicle d'educació universitària).  
d) Ocupació: agent d'ocupació i desenrotllament local.  
2. Convocatòria pública entre persones desempleades.  
Les convocatòries públiques per a la cobertura de vacants d'AODL que potestativament poden dur a terme les corporacions locals per a complementar l'oferta sol·licitada al SERVEF, hauran d'incloure entre els requisits dels aspirants les condicions establides en esta convocatòria. En tot cas, abans es presentarà l'oferta d'ocupació assenyalada en l'apartat anterior i a estos aspirants també se'ls aplicarà el barem establit en el punt 4 d'este apartat.  
3. Comissió mixta de selecció  
La comissió mixta de selecció d'AODL està participada per un representant designat per la corporació local o l'entitat que en depenga i pel cap o la cap del servici territorial de foment de la corresponent direcció territorial d'ocupació del SERVEF, que el presidirà, o funcionari en qui delegue. Té com a objecte seleccionar l'aspirant que serà contractat com a AODL per la corporació local o l'entitat vinculada.  
  
Ambdós parts podran estar acompanyades d'assessors o tècnics, amb veu però sense vot.  
4. Fase de baremació  
Una vegada rebuda la llista de persones desempleades remeses pel centre SERVEF, el beneficiari procedirà, en el termini de 15 dies, a l'avaluació i selecció dels aspirants que reunisquen els requisits assenyalats en l'apartat I d'este annex, de conformitat amb el barem següent:  
4.1. Barem d'aplicació al procediment de selecció AODL  
A) Titulació acadèmica  
Atenent la memòria projecte presentada per l'entitat beneficiària de la subvenció, es valoraran amb 1,5 punts, les titulacions acadèmiques següents:  
- El títol acadèmic de segon cicle universitari de Ciències Econòmiques, Empresarials; Direcció i Administració d'Empreses; Dret o semblants; la possessió de títol de primer cicle universitari de Ciències Econòmiques; Empresarials; Graduats Socials; Relacions Laborals i semblants, igual que la possessió de títol de segon o primer cicle universitari de Sociologia; Geografia, o semblants, enginyers agrònoms; enginyers tècnics agrícoles i enginyers tècnics o superiors industrials o semblants.  
- Així mateix, es valorarà qualsevol titulació acadèmica d'igual o superior nivell a l'exigit per a accedir al lloc, amb 1,5 punts, excloent-ne la que va servir per a això. En este cas, només es puntuarà el títol o els títols de major nivell, i s'hi consideraran compreses aquelles altres titulacions necessàriament prèvies per a l'obtenció del de nivell superior.  
  
La puntuació màxima que es podrà obtindre en este apartat per tots els conceptes serà de 3 punts.  
B) Experiència professional  
L'experiència en l'exercici de llocs com a agent d'ocupació i desenrotllament local o amb funcions iguals o semblants, o, amb nivells de responsabilitat iguals o superiors, es valorarà en 0,1 punts cada mes complet de servicis, i en 0,04 punts cada mes complet de servicis en llocs relacionats com a personal de suport de l'agent d'ocupació i desenrotllament local, fins a un màxim de 6 punts.  
C) Cursos de formació i mèrits específics  
Els cursos de formació en matèries relacionades amb les funcions del lloc d'AODL i altres mèrits específics es valoraran d'acord amb l'escala següent i fins a un màxim de 4 punts:  
Màster relacionat amb el desenrotllament local, impartit per una universitat: 3 punts  
Curs d'AODL de 100 o més hores de duració, impartit per una universitat: 2 punts.  
Cursos monogràfics de desenrotllament local o promoció de projectes d'ocupació relacionats directament amb el lloc d'AODL de 100 o més hores de duració: 1 punt; de 50 hores: 0,50 punts; de menys de 50 hores: 0,25 punts.  
Curs monogràfic de desenrotllament local o promoció de projectes d'ocupació relacionats directament amb el lloc d'AODL, subvencionats pel SERVEF, 1 punt.  
Ponències i publicacions relacionades amb les funcions d'AODL: 1 punt.  
En este apartat no es puntuaran els cursos de valencià ni d'idiomes comunitaris. Tampoc es puntuaran els cursos d'una carrera acadèmica, els de doctorat ni els d'instituts universitaris, quan estos formen part del pla d'estudis del centre.  
D) Valencià  
El coneixement del valencià es valorarà fins a un màxim de 3 punts amb acreditació prèvia d'estar en possessió del corresponent certificat expedit o homologat per la Junta Qualificadora de Coneixements de Valencià, d'acord amb l'escala següent:  
- Coneixement oral: 0,75 punts.  
- Coneixement elemental: 1 punt.  
- Grau mitjà: 2 punts.  
- Grau superior: 3 punts.  
La valoració del coneixement del valencià s'efectuarà puntuant exclusivament el nivell més alt obtingut.  
E) Idiomes comunitaris  
Fins a un màxim de 2 punts, a raó de 0,40 punts per curs, en el sistema anterior al de cicles, o si es tracta de cicles, corresponent al títol expedit per la universitat o l'escola oficial d'idiomes, 0,3 per curs.  
  
La puntuació màxima que es podrà obtindre per tots els apartats serà de 18 punts.  
4.2. L'entitat beneficiària alçarà acta del resultat de la baremació efectuada, que comprén la llista nominativa d'aspirants, ordenats de major a menor puntuació obtinguda, desglossant la puntuació donada per cada un dels apartats d'este barem. L'acta es publicarà en el seu tauler d'anuncis i es remetrà una còpia autentificada a la direcció territorial d'ocupació del SERVEF corresponent, en el termini de cinc dies des de la data de l'acta. En cas d'empat es primarà la persona de major edat.  
  
Les persones interessades tindran un termini de 10 dies des de la publicació en el tauler d'anuncis per a reclamar davant de l'entitat convocant sobre qualsevol de les dades hi contingudes, la qual resoldrà sobre esta, i donarà compte de tot això a la corresponent direcció territorial d'ocupació del SERVEF.  
La puntuació obtinguda en la baremació serà utilitzada, si és el cas, per a fixar l'orde de preferència en la borsa de treball, per a la selecció d'agents d'ocupació i desenrotllament local.  
5. Fase d'entrevista  
a) Una vegada rebuda l'acta de baremació, el servici territorial de Foment d'Ocupació convocarà la comissió mixta per a la selecció de l'AODL entre els aspirants baremats.  
b) Per cada lloc d'AODL que haja de proveir-se, l'entitat beneficiària citarà com a mínim els quatre candidats millor classificats després de la fase de baremació, i no es podrà excedir vint candidats per entrevista amb independència del nombre de llocs que s'han de proveir.  
c) L'entrevista tindrà com a objectiu l'exposició i la defensa d'una memòria sobre el desenrotllament de les seues funcions com a AODL, tant les generals de l'article 13 d'esta orde com les especificades en la memòria presentada per l'entitat beneficiària per a l'aprovació de la subvenció, la qual podrà ser consultada pels candidats. El candidat defendrà la memòria davant de la comissió mixta en el moment que determine l'esmentat òrgan de selecció. En la fase d'entrevista es contrastarà l'adequació del perfil professional i les aptituds del candidat, així com les seues possibles iniciatives per al millor exercici del lloc concret com a agent d'ocupació i desenrotllament local.  
d) L'entrevista s'iniciarà amb l'explicació, per part del president, de la naturalesa jurídica del contracte que es formalitzarà, i posteriorment el representant de la corporació o entitat tractarà les condicions laborals del lloc de treball, com ara retribucions, jornada de treball, incompatibilitats, comeses, etc. Posteriorment s'entrevistarà al candidat sobre la seua motivació i els coneixements del lloc.  
  
e) Cada membre de la comissió disposarà d'un màxim de 9 punts que podrà adjudicar en esta fase per cada candidat, distribuïts de la manera següent:  
- Fins a 4 punts, per a valorar l'adequació del candidat al perfil del lloc convocat.  
- Fins a 3 punts, pel coneixement de l'entorn.  
- Fins a 2 punts, per coneixements genèrics  
La puntuació final de l'entrevista serà la mitjana aritmètica dels punts adjudicats per cada membre, i serà necessari un mínim de 5 punts.  
  
f) Els punts així obtinguts per cada candidat se sumaran als que van resultar de la fase de baremació, i donaran lloc a la llista definitiva del procés selectiu. De tot allò que s'ha fet s'alçarà acta en què constaran els candidats presentats a l'entrevista per orde de puntuació definitiva, i quedarà seleccionat el que haja obtingut més puntuació. S'ha de tindre en compte que en cas d'empat en la puntuació final obtinguda pels sol·licitants s'haurà d'observar el que establix l'article 8 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat (DOGV 11.04.2003).